B’reazzjoni għar-riżenja tas-Sur Peter-Paul Zammit minn Kummissarju tal-Pulizija, l-Partit Nazzjonalista permezz ta’ stqarrija mill-kelliem tal-Intern u s-Sigurtà Nazzjonali Jason Azzopardi qal li l-Kummissarju m’għandux jerfa’ r-responsabilità waħdu. Fl-istqarrija ntqal li l -Partit Nazzjonalista jinnota li l-Kummissarju tal-Pulizija rriżenja wara l-pubblikazzjoni tal-ittra tal-OLAF u d-dikjarazzjoni ta’ Giovanni Kessler il-bieraħ, li fiha ġie żvelat li l-Kummissarju tal-Pulizija Pietru Pawl Zammit ma kkoperax mal-OLAF fl-investigazzjonijiet tiegħu bi ksur ċar tal-liġi Ewropea. Il-Partit Nazzjonalista qal li dan ifisser illi l-Kummissarju Pietru Pawl Zammit għaraf jerfa’ r-responsabbilta’ tiegħu, madankollu, ir-responsabilità politika għadha trid tinġarr u koll mill-Prim Ministru għax kien hu stess li kien iddikjara, b’xhieda tiegħu stess fil-Kumitat tal-Privileġġi tal-Parlament, li kien hu personalment li ħatar lil Pietru Pawl Zammit bħala Kummissarju. Il-Partit Nazzjonalista żied jgħid li s’issa għadu mhux magħruf, min se jerfa’ din ir-responsabbilità politika għall-mod kif il-Gvern mexa mal-OLAF. Fl-istess stqarrija l-Partit Nazzjonalista filwaqt li awgura lis-Sur Ray Zammit fil-ħatra ġdida tiegħu bħala Aġent-Kummissarju tal-Pulizija, awguralu wkoll li ma jaqax għall-indħil politiku li l-predeċessur tiegħu waqa’ għalih. Il-Partit Nazzjonalista awgura wkoll li s-Sur Ray Zammit jonora l-wegħdiet tal-Gvern, fosthom li jindirizza l-kriminalità li żdiedet, li jwettaq il-wegħda li l-Pulizija jkunu intaxxati b’rata differenti għall-extra duty, li l-Pulizija jitħalsu l-miljuni ta’ ewro f’arretrati ta’ overtime imwegħdin lilhom u li ma jippermettix l-għeluq tal-Għases fl-irħula ż-żgħar kif irid il-Ministru għall-Intern.